Jacob Buksti (S), 2001-05-10:
Jeg vil da gerne takke for den - sådan opfattede jeg det - helt igennem positive modtagelse af lovforslaget.
Det skal ikke være nogen hemmelighed, at det er frustrerende, at vi så ofte ser alvorlige uheld med døde og tilskadekomne, som skyldes unges hensynsløse kørsel.
Det er en situation, som er uforsvarlig.
Det er uforsvarligt over for de unge, der enten bliver dræbt eller invalideret, eller som dræber og skader andre, det er uforsvarligt over for de pårørende til de dræbte eller tilskadekomne, og i sidste ende er det faktisk også uforsvarligt over for samfundet.
Vi har jo i samfundet brug for alle ressourcer, og det menneskelige ressourcetab, som er en følge af trafikulykker, er alt for stort.
Da det er regeringens grundholdning, at enhver ulykke er én for meget, har regeringen i april i år fremsat en aktionsplan mod unge fartbøller, og det lovforslag, som vi behandler her i dag, er det første skridt i udmøntningen af denne plan.
Forslaget indeholder, som det også er fremgået, to dele, dels en indførelse af et kørselsforbud, dels en skærpelse af straffen for de groveste overtrædelser af færdselsloven.
Det er vigtigt, at det tydeligt markeres, at vi ikke vil se disse meget grove overtrædelser.
Det er simpelt hen for farligt.
Dels markerer vi tydeligt over for de unge, at det er uacceptabelt, at de ikke overholder de færdselssikkerhedsmæssige spilleregler for færdsel i trafikken.
Hvis man ikke forstår tingene første gang, må de jo gentages, og det er så også tilfældet med køreundervisningen.
Jeg tror, vi med dette forslag vil få en forbedret færdselssikkerhed, og jeg håber, at alle partierne vil stille sig lige så positivt, når vi når frem til de øvrige punkter i udmøntningen af aktionsplanen.
Det er rigtigt, som det også er blevet fremhævet, bl.a. af fru Margrete Auken, at der er tale om en temmelig kompliceret sag, og jeg ser frem til, at vi kan få belyst
disse forskellige spørgsmål.
Så er der også, som hr. Erling Christensen siger, en række ting, man kan overveje i den her forbindelse.
Hr. Heiselberg var også inde på, at man har rejst det.
Jeg må tilstå, at jeg også så det selv og havde, allerede inden jeg fik henvendelsen, bedt Færdselsstyrelsen om at overveje, hvad der kan gøres.
Det, der er situationen, er jo, at til efteråret, hvor vi kommer med næste del af pakken, nemlig spørgsmålet om konfiskation af køretøj, har jeg bedt Færdselsstyrelsen om specielt at tage stilling til, i hvilken udstrækning man kan konfiskere udenlandske køretøjer, for det tror jeg faktisk vil gøre et vist indtryk på dem, som bare kører med pengekassen på forsædet og så kan betale bøden.
Der er muligheder inden for den eksisterende lovgivning for at frakende kørekort, beslaglægge osv., men det er i høj grad kædet sammen med, hvorvidt man kan betale bøden.
Men når man har pengekassen til at stå på forsædet foran, er det jo en lille smule svært.
Tilsvarende mener jeg også, at vi må forsøge at få klarhed over eftersættelsesproblemet, som rejses både af hr. Erling Christensen og fru Margrete Auken.
Endelig til hr. Klaus Kjær, som rejser spørgsmålet om, hvad vi gør med folk, som ikke har kørekort
: Der er
situationen den, at de faktisk er omfattet af de skærpede regler allerede i dag.
Det fremgår således også af bemærkningerne til forslaget, at det, vi gør her, er, at vi sidestiller dem, der laver groft uansvarlig kørsel, med det, der er i dag, nemlig kørsel uden kørekort, biltyveri, altså flugtbilister og spiritusbilister.
Det, vi nu siger, er, at grov overtrædelse af færdselslovens hastighedsgrænser er groft, og det er altså det, som vi vil gribe ind over for.
Derfor vil jeg gerne tilsige vores fulde medvirken, naturligvis, under udvalgsarbejdet og i øvrigt en gang til takke for den velvillige behandling.